Ingvar E. Sigurðsson keppir við ekki minni menn en Antonio Banderas og Alexander Scheer um Evrópsku kvikmyndaverðlaunin . Ásdís Ásgeirsdóttir skrifar frá Berlín Ingvar E. Sigurðsson er tilnefndur sem besti evrópski leikarinn fyrir leik sinn í kvikmynd Hlyns Pálmasonar , Hvítur , hvítur dagur , á Evrópsku kvikmyndaverðlaununum ( EFA ) sem verða afhent í kvöld í Berlín . Samkeppnin er hörð í þeim flokki líkt og flestum öðrum því aðrir tilnefndir eru Antonio Banderas fyrir Dolor y gloría eftir Pedro Almodovar , Jean Dujardin fyrir J'accuse eftir Roman Polanski , Pierfrancesco Favino fyrir Il traditore , Levan Gelbakhiani fyrir And then we danced eftir Levan Akin og Alexander Scheer fyrir Gundermann . Blaðamaður náði tali af Ingvari í opnunarhófi EFA í gærkvöldi þar sem margt var um manninn og Ingvar umsetinn , eins og við mátti búast . Hann gaf sér þó tíma í örstutt viðtal áður en ræðuhöld hófust og var fyrst spurður að því hvernig hann kynni við sig í svona hátíðarhavaríi . „ Ég hef aldrei kunnað við mig í svona hátíðarhavaríi og er lengi að venjast því en þetta verður alltaf skárra og skárra , maður slakar alltaf aðeins meira á þegar maður er orðinn vanur þessu , “ svarar leikarinn geðþekki sem orðinn er býsna sjóaður þegar kemur að kvikmyndahátíðum og -verðlaunum og hlaut m.a. verðlaun í Cannes í vor fyrir leik sinn í kvikmynd Hlyns . Stólar á atkvæði frá Skandinavíu Ingvar hefur verið tilnefndur áður til EFA-verðlauna , árið 2000 fyrir eftirminnilegan leik sinn í Englum alheimsins eftir leikstjórann Friðrik Þór Friðriksson . En hvernig líst honum á samkeppnina að þessu sinni , 19 árum síðar ? „ Mér líst bara vel á þessa drengi , þetta eru menn á öllum aldri , einn kornungur frá Georgíu og svo er annar þarna , Alexander Scheer , búinn að vera lengi í bransanum , þýskur og frægur . Svo er það Antonio Banderas frá Spáni , einn frá Ítalíu og einn frá Frakklandi . Þetta eru stórþjóðir og þeir hafa kannski allir fjölda fólks á bak við sig í akademíunni . Ég er frá litla Íslandi og stóla bara á atkvæði frá t.d. Skandinavíu , “ segir Ingvar sposkur . Ingvar segist hæfilega bjartsýnn á að hljóta verðlaunin , ekki vonlaus . „ Ég er búinn að ferðast svo mikið með myndina og auðvitað fylgjast eitthvað með krítík og hef heyrt hvað fólk tekur vel í hana um allan heim . “ Ingvar segir EFA uppskeruhátíð kvikmyndagerðarmanna í Evrópu og bendir á að í álfunni séu mjög mörg lönd . Það sé því býsna góður árangur hjá okkur Íslendingum að fá tilnefningu í einhverjum flokki , líkt og gerst hefur bæði í ár og í fyrra þegar Halldóra Geirharðsdóttir var tilnefnd . Það sé í raun afrek í ljósi þess hversu margar kvikmyndir séu framleiddar í Evrópu á ári hverju . Viðburður sem skiptir máli „ Það er mikil spenna hérna hjá skipuleggjendum þessarar hátíðar að koma heim til Íslands , “ segir Ingvar þegar talið berst að hátíðinni sem haldin verður í Reykjavík eftir ár . „ Og það skiptir máli fyrir okkur Íslendinga sem kvikmyndaþjóð og þjóð á meðal þjóða í menningarlífi að fá svona viðburð til okkar . “ Blaðamaður bendir á að það sé varla óvænt lengur að íslensk kvikmynd sópi að sér verðlaunum líkt og Hvítur , hvítur dagur virðist ætla að gera en nokkur eru þegar komin í hús . Ingvar tekur undir þetta en segir þó alltaf hæðir og lægðir í greininni . „ Núna erum við búin að vera í hæð í dálítínn tíma og virðumst vera frekar rísandi ennþá en svo kemur auðvitað að því að við sígum aftur . En það er bara eðlilegt . “ Verkefni bíða -Hvað ætlarðu að gera ef þú færð verðlaunin ? Kaupa dýrustu kampavínsflöskuna á hótelinu ? „ Nei , nei , ég fer bara heim morguninn eftir , “ svarar Ingvar . „ Ég fer bara að sinna næstu verkefnum , verð að gera eitthvað í þeim . “ Hver næstu verkefni eru vill Ingvar ekki segja að svo stöddu en staðfestir þó að um kvikmynd sé að ræða . „ Þetta gerist alltaf svo hratt , verið að undirbúa ýmislegt sem má ekki tala um og síðan gerast hlutirnir einhvern veginn allt í einu og á meðan má maður ekki segja neitt . “ Hér má kynna sér tilnefningar til verðlaunanna og fleira sem að þeim snýr . Fyrir neðan má svo sjá myndband Euronews um þær kvikmyndir sem tilnefndar eru sem besta evrópska myndin í ár .